ירון שב-טל

ירון שב-טל (נולד ב-11 בספטמבר 1969) הוא מדען ישראלי, פרופסור מן המניין בפקולטה למדעי החיים ובמכון לננוטכנולוגיה וחומרים מתקדמים (BINA) באוניברסיטת בר-אילן, לשעבר דקאן הפקולטה למדעי החיים. משמש כסגן נשיא למחקר באוניברסיטת בר-אילן. קבוצת המחקר שלו מתמקדת בחקר הקינטיקה של מסלול ביטוי הגנים ובמחזור החיים של מולקולות ה-mRNA בתאים חיים בודדים.

 ביוגרפיה 
נולד בקייפטאון שבדרום אפריקה, וגדל בפתח תקווה. למד ביוטכנולוגיה בתיכון אמי"ת גוש דן, שהיה ממוקם באותם ימים בתוך קמפוס אוניברסיטת בר-אילן. 

נשוי לדינה, לזוג שלושה ילדים. מתגורר בירושלים.

 השכלה ומסלול אקדמי 
שב-טל השלים את לימודי התואר הראשון (BSc) בביולוגיה, עם התמחות בהצטיינות בביוכימיה, באוניברסיטת בר-אילן בשנת 1993. לאחר מכן, המשיך ללימודי תואר שני (MSc) ודוקטורט (PhD) במכון ויצמן למדע, אשר השלים בשנת 2000. עבודת הדוקטורט שלו, בהנחיית פרופ' דב ציפורי, עסקה בארגון ומבנה הגרעין בתא.
לאחר קבלת הדוקטורט ביצע שב-טל פוסטדוקטורט במכון ויצמן למדע, בשנים 2001–2002, ולאחר מכן בבית הספר לרפואה ע"ש אלברט איינשטיין בניו יורק, בשנים 2002–2005. במעבדתו של רוברט סינגר בניו יורק חשף את הדינמיקה של תנועת מולקולות mRNA בגרעין התא.

בשנת 2005 הצטרף שב-טל לסגל אוניברסיטת בר-אילן כמרצה בכיר בפקולטה למדעי החיים. הוא קודם לפרופסור חבר ב-2010, ומאז 2016 מכהן כפרופסור מן המניין ומחזיק בקתדרה ע"ש פישר. בשנת 2012 שימש פרופסור אורח בבית הספר לרפואה ע"ש אלברט איינשטיין בניו יורק. כמו כן, הוא חבר סגל במכון לננוטכנולוגיה וחומרים מתקדמים (BINA) באוניברסיטה החל משנת 2008.

 תפקידים באוניברסיטת בר-אילן 
 2008 - חבר סגל במכון לננוטכנולוגיה וחומרים מתקדמים (BINA)
 2012-2011 - ראש המחלקה לביולוגיה התפתחותית ופיזיולוגיה
 2019-2013 - ראש המחלקה למיקרוביולוגיה ומדעי הסביבה
 2022-2019 - סגן דקאן הפקולטה למדעי החיים
 2024-2022 - דקאן הפקולטה למדעי החיים
 2024 ואילך - סגן נשיא למחקר

 תחומי מחקרו 
קבוצת המחקר של שב-טל חוקרת כיצד החומר הגנטי (DNA) השוכן בגרעין התא מפקד על התא לבצע את פעולותיו. בדומה למתג חשמלי, גן יכול להימצא באחד משני מצבים: מצב "כבוי" (שבו הגן אינו פעיל) או מצב "דלוק", שבו נבנות לפי הגן מולקולות mRNA, הנשלחות לגוף התא, ושם נוצר החלבון הספציפי שהגן מקודד. המחקר מתמקד בניתוח הקינטיקה של מסלול ביטוי הגנים בתאים חיים בודדים, תוך שימוש במיקרוסקופיה פלואורסצנטית בתאים חיים ותיוג מולקולות DNA ו-mRNA. שיטות אלו מאפשרות לעקוב בזמן אמת אחר פעילות גן בודד בתא חי, ואחר מולקולות ה-RNA הנוצרות מגנים פעילים, באמצעות סימון פלואורסצנטי וטכנולוגיות מיקרוסקופיות חדשות ורגישות. מחקרים מסוג זה תורמים להבנת פעילות הגנים במצבים רגילים ובמצבי מחלה, ולחקור תהליכים המשתבשים במצבים פתולוגיים.

שב-טל מתמקד בחקר תהליך ביטוי גנים ויצירת ה-RNA, תוך פיתוח שיטות חדשות למדידה וזיהוי, ובייחוד בתחום הובלת ה-RNA מגרעין התא שם נוצר, החוצה אל גוף התא, תוך כדי מעקב באמצעות מיקרוסקופים. שב-טל ביצע מיפוי ראשון מסוגו של תהליך מעבר ה-RNA דרך שוערי הגרעין בזמן אמת בתאים אנושיים חיים.

 עריכת ספרים 
 עורך אורח – 2013:
Methods in Molecular Biology: Imaging Gene Expression. Ed: Shav-Tal Y. Humana Press Inc., Totowa, NJ. Vol. 1042. Contains 23 chapters. Published in 2013.
 עורך אורח – 2019:
Methods in Molecular Biology: Imaging Gene Expression. Ed: Shav-Tal Y. Humana Press Inc., Totowa, NJ. Vol. 2038. Contains 17 chapters. Published in 2019.
 עורך אורח של עיתון – 2016:
Methods. Special Issue (2016): Methods for the Detection of Transcription and mRNA Localization in Cells and Tissues. Contains 20 chapters.

 פרסים והכרה 
שב-טל פרסם למעלה מ-100 מאמרים מדעיים, וזכה במענקי מחקר, כולל מענקי ERC, NIH, ISF, NSF-BSF, DIP, ICRF, טבע, GIF ועוד.
בין הפרסים שקיבל:
 פרס החוקר הפוסט-דוקטורט המצטיין של מכון בלפר (Albert Einstein College of Medicine, 2004)
 Robert Feulgen Prize מהאגודה להיסטוכימיה (2013)
 פרס החדשנות המדעית של הרקטור (2018)

 פעילות ציבורית ואקדמית 
שב-טל מכהן כחבר בוועדות מערכת של כמה כתבי עת מדעיים, ביניהן "Journal of Cell Science" ו-"Nucleus". שימש כיושב ראש וכחבר בוועדות הערכה למענקי מחקר בישראל ובאירופה. היה חבר בוועדות מארגנות של כנסים מדעיים, כולל הכנס השנתי של האגודה הישראלית למיקרוסקופיה וכנסי אגודת ה-RNA הישראלית. שימש כגזבר הפדרציה של האגודות הישראליות לביולוגיה ניסיונית (ILANIT/FISEB).

 קישורים חיצוניים 


 פרופ' שב-טל בגוגל סקולר
 פרופ' שב-טל ב-PubMed
 פרופ' שב-טל ב-CRIS IUCC

 הערות שוליים 

קטגוריה:ביוכימאים ישראלים
קטגוריה:סגל אוניברסיטת בר-אילן: מדעי החיים
קטגוריה:ביולוגים מולקולרים ישראלים
קטגוריה:ביולוגיה של התא
קטגוריה:ישראלים שנולדו ב-1969